Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni, b'mod konformi mal-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni EGF/2010/027 NL/Noord-Brabant Diviżjoni 18 mill-Pajjiżi l-Baxxi) /* KUMM/2011/0386 finali */





MEMORANDUM TA’ SPJEGAZZJONI Il-Punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda[1] jippermetti l-mobilizzazzjoni tal-Fond Ewropew ta' Aġġustament għall-Globalizzazzjoni (FEG) permezz ta' mekkaniżmu ta' flessibbiltà, bil-limitu massimu annwali ta' EUR 500 miljun lil hinn mill-intestaturi rilevanti tal-qafas finanzjarju. Ir-regoli applikabbli għall-kontribuzzjonijiet mill-FEG huma stipulati fir-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta’ Aġġustament għall-Globalizzazzjoni[2]. Fl-20 ta' Diċembru 2010, il-Pajjiżi l-Baxxi ressqu l-applikazzjoni EGF/2010/027 NL/Noord-Brabant Diviżjoni 18 għal kontribuzzjoni finanzjarja mill-FEG, wara sensji f'14-il intrapriża li joperaw fid-Diviżjoni 18 tan-NACE Reviżjoni 2 ("l-Istampar u r-Riproduzzjoni ta' Midja Rrekordjata")[3] fir-reġjun NUTS II ta' Noord-Brabant (NL41) fil-Pajjiżi l-Baxxi. Din l-applikazzjoni hija parti minn pakkett ta' erba' applikazzjonijiet interrelatati, li kollha jikkonċernaw sensji f'sitt reġjuni NUTS II differenti fil-Pajjiżi l-Baxxi f'intrapriżi li joperaw fis-settur tal-istampar u r-riproduzzjoni ta' midja rrekordjata. Wara analiżi fil-fond ta' din l-applikazzjoni l-Kummissjoni, b'mod konformi mal-Artikolu 10 tar-Regolament (KE) Nru 1927/2006, ikkonkludiet li l-kundizzjonijiet għal kontribuzzjoni finanzjarja skont dan ir-Regolament huma ssodisfati. TAQSIRA TAL-APPLIKAZZJONI U ANALIŻI Dejta ewlenija: || Nru ta' Referenza tal-FEG || EGF/2010/027 Stat Membru || Il-Pajjiżi l-Baxxi Artikolu 2 || (c) Intrapriżi kkonċernati || 14 Reġjun NUTS II || Noord-Brabant (NL41) Diviżjoni NACE Reviżjoni 2 || 18 ("l-Istampar u r-Riproduzzjoni ta’ Midja Rrekordjata") Perjodu ta’ referenza || 16.1.2010 – 16.10.2010 Data ta' bidu għas-servizzi personalizzati || 16.1.2010 Data tal-applikazzjoni || 20.12.2010 Sensji matul il-perjodu ta’ referenza || 199 Ħaddiema li ngħataw is-sensja li huma identifikati għall-għajnuna || 199 Nefqa għas-servizzi personalizzati (EUR) || 986 323 Nefqa għall-implimentazzjoni tal-FEG[4] (EUR) || 41 097 Nefqa għall-implimentazzjoni tal-FEG (%) || 4,0 Baġit totali (EUR) || 1 027 420 Il-kontribuzzjoni tal-FEG (65 %) (EUR) || 667 823 1. L-applikazzjoni tressqet lill-Kummissjoni fl-20 ta’ Diċembru 2010 u ġiet issupplimentata b'informazzjoni addizzjonali sas-7 ta’ Marzu 2011. 2. L-applikazzjoni tissodisfa l-kundizzjonijiet ta' intervent mill-FEG kif stipulat fl-Artikolu 2(c) tar-Regolament (KE) Nru 1927/2006, u tressqet fil-limitu ta' skadenza ta' 10 ġimgħat imsemmi fl-Artikolu 5 ta' dak ir-Regolament. Ir-rabta bejn is-sensji u l-bidliet strutturali maġġuri fix-xejriet tal-kummerċ dinji minħabba l-globalizzazzjoni jew il-kriżi finanzjarja u ekonomika globali 3. Sabiex jistabbilixxu r-rabta bejn is-sensji u l-kriżi finanzjarja u ekonomika globali, il-Pajjiżi l-Baxxi argumentaw li l-kriżi ekonomika rriżultat fi tnaqqis sostanzjali fid-domanda għall-industrija tal-midja grafika. Bħala riżultat ta' dan, il-fatturat fl-industrija grafika naqas bi 8,6 % fl-2009. L-ordnijiet mingħand setturi ekonomiċi oħrajn għal materjal stampat tar-reklamar, li jirrappreżenta 35 % tal-fatturat totali tas-settur tal-istampar u l-pubblikazzjoni, naqsu b'mod drastiku bejn l-2008 u l-2009 minħabba t-tnaqqis fil-baġits għall-attivitajiet marbutin mal-midja u r-reklamar kkawżat mill-kriżi ekonomika. L-applikazzjoni ssemmi bosta eżempji. Fl-industrija tal-bini, il-baġit għall-informazzjoni u r-reklamar tnaqqas b'36,8 % wara l-bidu tal-kriżi; fis-settur finanzjarju bi 33,2 % u fl-elettronika għall-konsumatur bi 30,6 %. Barra minn hekk, il-kriżi ekonomika affettwat b'mod negattiv id-domanda għal tipi differenti ta' materjal tal-midja stampata: fl-2009, id-domanda għar-rivisti popolari naqset b'25,7 %, għall-gazzetti b'24,4 %, għall-gazzetti kummerċjali distribwiti mingħajr ħlas b'10,54 % u għar-rivisti professjonali b'23,4 %. Dimostrazzjoni tal-għadd ta' sensji u l-konformità mal-kriterji tal-Artikolu 2(c) 4. Il-Pajjiżi l-Baxxi ressqu din l-applikazzjoni skont il-kriterji ta’ intervent tal-Artikolu 2(c) tar-Regolament (KE) Nru 1927/2006, li jipprevedi li, fi swieq żgħar tax-xogħol jew f'ċirkustanzi eċċezzjonali, b'ġustifkazzjoni xierqa mill-Istat Membru kkonċernat, applikazzjoni għal kontribuzzjoni mill-FEG tista' titqies ammissibbli anke jekk il-kriterji ta’ intervent stabbiliti fl-Artikolu 2(a) u 2(b) ma jkunux ġew issodisfati għalkollox, meta s-sensji jkollhom impatt serju fuq l-impjiegi u fuq l-ekonomija lokali. F'dan il-każ l-applikant għandu jispeċifika liema waħda mill-kriterji ta' intervent ma ġietx issodisfata mill-applikazzjoni tiegħu. 5. Il-Pajjiżi l-Baxxi speċifikaw li l-applikazzjoni qiegħda titlob deroga mill-Artikolu 2(b), fejn il-limitu massimu mitlub huwa mill-anqas 500 sensja fuq perjodu ta' disa' xhur f'intrapriżi li joperaw fl-istess Diviżjoni tan-NACE Reviżjoni 2 f'reġjun wieħed jew żewġ reġjuni kontigwi fil-livell tan-NUTS II fi Stat Membru. 6. L-applikazzjoni ssemmi 199 sensja f'14-il intrapriża li joperaw fid-Diviżjoni 18 tan-NACE Reviżjoni 2 ("l-Istampar u r-Riproduzzjoni ta’ Midja Rrekordjata")[5] fir-reġjun NUTS II ta' Noord-Brabant (NL41) matul il-perjodu ta' disa' xhur mis-16 ta' Jannar 2010 sas-16 ta' Ottubru 2010. Is-sensji kollha ġew ikkalkolati skont it-tieni inċiż tat-tieni paragrafu tal-Artikolu 2 tar-Regolament (KE) Nru 1927/2006. 7. L-awtoritajiet Olandiżi jargumentaw li din l-applikazzjoni tissodisfa r-rekwiżiti għal sottomissjoni skont l-Artikolu 2(c) tar-Regolament (KE) Nru 1927/2006 li jsemmi ċirkostanzi eċċezzjonali: tkopri sensji ulterjuri fl-istess Diviżjoni tan-NACE Reviżjoni 2 matul l-istess perjodu ta' referenza bħas-sensji koperti mill-applikazzjoni EGF/2010/029 NL/ Zuid-Holland u Utrecht Diviżjoni 18 li tressqet mill-Pajjiżi l-Baxxi skont l-Artikolu 2(b) tar-Regolament (KE) Nru 1927/2006. Barra minn hekk, Noord-Brabant huwa reġjun kontigwu fil-livell tan-NUTS II flimkien ma' Zuid-Holland. In-natura eċċezzjonali tal-każ tikkonsisti fil-kumbinazzjoni ta’ dawn il-fatturi, li flimkien isarrfu f’sitwazzjoni mhux tas-soltu u diffiċli għall-ħaddiema u r-reġjun ikkonċernati. 8. Skont il-Pajjiżi l-Baxxi, Noord-Brabant qiegħda f'sitwazzjoni diffiċli ħafna. F'din il-provinċja r-rata tal-qgħad żdiedet minn 3,1 % fit-Q3/2008 għal 5 % fit-Q3/2010. F'Veghel u Uden it-tieni l-akbar ċentru tal-industrija tal-midja grafika f'Noordoost-Brabant, ir-rata tal-qgħad għall-professjonijiet grafiċi kienet 88 % ogħla f'Ottubru 2010 milli f'Ottubru 2008. Barra minn hekk, il-previżjonijiet[6] jistqarru li s-suq tax-xogħol ta' Noord-Brabant se jkompli jiċkien minħabba il-kriżi fl-industriji tekniċi u fis-settur tal-bini, li se jkollha impatt kbir fuq il-possibbiltajiet li l-ħaddiema qiegħda jsibu xogħol. 9. Fl-istess ħin, is-settur tal-grafika fil-Pajjiżi l-Baxxi sofra minn sensji fuq skala kbira, kif jidher ukoll mit-tliet applikazzjonijiet interrelatati FEG l-oħra mressqa mill-Pajjiżi l-Baxxi, li juru għadd kbir ta' sensji fl-intrapriżi fis-settur tal-grafika f'partijiet oħra tal-Pajjiżi l-Baxxi. Barra minn hekk, fl-2009 il-Pajjiżi l-Baxxi applikaw b'suċċess għall-kofinanzjament mill-FEG biex isostnu l-ħaddiema li ngħataw is-sensja fl-istess settur u fl-istess reġjun NUTS II[7]. 10. Is-servizzi tal-Kummissjoni għalhekk iqisu li s-sensji kkonċernati għandhom impatt serju fuq l-impjiegi u fuq l-ekonomija lokali u li s-sitwazzjoni diffiċli li qiegħed fiha s-suq ekonomiku u tax-xogħol f'Noord-Brabant u s-sensji ulterjuri f'reġjuni oħra tal-livell NUTS II tal-Pajjiżi l-Baxxi minħabba l-istess kawża u matul l-istess perjodu fl-istess Diviżjoni tan-NACE Reviżjoni 2 jingħaqdu flimkien biex jissodisfaw il-kriterji tal-Artikolu 2(c) tar-Regolament (KE) Nru 1927/2006. 11. Din l-interpretazzjoni hija wkoll konformi mad-dikjarazzjoni tal-Kummissjoni fl-okkażjoni tal-adozzjoni tar-Regolament (KE) Nru 546/2009[8] li skontu "f'każijiet fejn applikazzjoni tal-FEG skont l-Artikolu 2(b) titressaq minn Stat Membru, jekk iseħħu aktar sensji f'reġjun tal-livell NUTS II ieħor tal-istess Stat Membru minħabba l-istess kawża u matul l-istess perjodu fl-istess Diviżjoni tan-NACE 2, il-Kummissjoni tqis li tista' ssir applikazzjoni għall-għajnuna mill-FEG għal dawn il-ħaddiema skont l-Artikolu 2(c) li jikkwota ċirkostanzi eċċezzjonali"[9]. Spjegazzjoni tan-natura mhux prevista ta' dawk is-sensji 12. L-awtoritajiet Olandiżi jargumentaw li l-kriżi finanzjarja u ekonomika u l-impatt tagħha fuq is-settur ma setgħux jiġu previsti. L-applikazzjoni tiddikjara li qabel il-kriżi l-industrija tal-istampar u tal-pubblikazzjoni fil-Pajjiżi l-Baxxi għaddiet minn proċess għali ta' ristrutturar sabiex tkun tista' tibqa' kompetittiva ma' intrapriżi minn barra l-UE. Is-settur inbidel minn industrija mmexxija mid-domanda għal waħda mmexxija mill-provvista u kien jirrikjedi sforz kbir sabiex l-impjegati jitħejjew għall-mod il-ġdid ta' ħidma. Il-kriżi attwali ġġib magħha r-riskju li jiġu kkanċellati l-benefiċċji tal-investimenti u sforzi kbar li għamel is-settur. Identifikazzjoni tal-intrapriżi li taw is-sensji u l-ħaddiema identifikati għall-għajnuna 13. L-applikazzjoni tikkonċerna 199 sensja (li kollha huma identifikati għall-għajnuna) fl-14-il intrapriża li ġejjin: Intrapriżi u għadd ta' sensji Lithorado BV, Uden || 85 Graphic Web Systems BV, Schijndel || 50 All Color Press, Eersel || 27 Peeters Druk & Printservice BV, Waalre || 4 De Rijense Handelsdrukkerij BV (DRH), Rijen || 6 Manders Grafische Communicatie, Eindhoven || 3 Drukkerij Sprintcopy vof, Bergen op Zoom || 4 Van Engelen BV Waalwijk || 1 Kon. Broese & Peereboom BV Breda || 12 Drukkerij Altorffer, Roosendaal || 1 Drukkerij Hearkens BV Someren || 1 Van der Garde-Jémé, Eindhoven || 1 Lutkie BV, ‘s-Hertogenbosch || 3 Roto Smeets Grafiservices Eindhoven || 1 Total ta' Intrapriżi: 14 || Total ta' sensji: || 199 14. It-tqassim tal-ħaddiema identifikati huwa kif ġej: Kategorija || Għadd || Perċentwal Irġiel || 129 || 64,8 Nisa || 70 || 35,2 Ċittadini tal-UE || 187 || 94,0 Ċittadini mhux tal-UE || 12 || 6,0 Minn 15 sa 24 sena || 36 || 18,1 Minn 25 sa 54 sena || 109 || 54,8 Minn 55 sa 64 sena || 50 || 25,1 Aktar minn 64 sena || 4 || 2,0 15. Tmienja mill-ħaddiema identifikati għandhom diżabbiltà. 16. Fir-rigward ta' kategoriji ta’ xogħol, it-tqassim huwa kif ġej: Kategorija || Għadd || Perċentwal Maniġers || 14 || 7,0 Professjonali || 40 || 20,1 Tekniċi || 42 || 21,1 Ħaddiema ta' sostenn klerikali || 24 || 12,1 Ħaddiema fis-settur tas-servizzi u tal-bejgħ || 24 || 12,1 Operaturi tal-impjanti u tal-magni u dawk li jimmuntaw il-magni || 55 || 27,6 17. Skont l-Artikolu 7 tar-Regolament (KE) Nru 1927/2006, il-Pajjiżi l-Baxxi kkonfermaw li ġiet applikata, u se tkompli tiġi applikata, politika ta' ugwaljanza bejn in-nisa u l-irġiel kif ukoll ta' nondiskriminazzjoni matul l-istadji varji tal-implimentazzjoni tal-FEG u, b'mod partikolari, għall-aċċess għall-FEG. Deskrizzjoni tat-territorju kkonċernat u l-awtoritajiet u l-partijiet interessati tiegħu 18. It-territorju kkonċernat ikopri l-provinċja ta' Noord-Brabant. Din hija provinċja tal-Pajjiżi l-Baxxi li tinsab bejn l-ibliet portwali ta' Rotterdam u Antwerp u ż-żona Ġermaniża Ruhr. Hija t-tieni l-akbar provinċja u t-tlielet provinċja l-aktar popolata fil-Pajjiżi l-Baxxi b'densità tal-popolazzjoni qrib il-500 abitant f'kull km2. Is-sitwazzjoni ekonomika ta' Noord-Brabant iddeterjorat fl-2009 u t-tkabbir ekonomiku tagħha kien negattiv (-4,7 %) meta mqabbel mas-sena preċedenti. Minn madwar l-2 000 intrapriża tal-midja grafika fil-Pajjiżi l-Baxxi, 14,7 % jinsabu f'din il-provinċja u jirrappreżentaw 16,3 % tal-impjiegi fis-settur tal-midja grafika. 19. L-awtoritajiet ewlenin ikkonċernati huma l-Ministeru għall-Affarijiet Soċjali u l-Impjiegi (SZW) u l-Fond għat-Taħriġ għas-settur tal-grafika u l-midja (A&O Fonds Grafimedia) f'isem ir-Raad for Overleg in de Grafimedia Branche-ROGB (il-Kunsill għall-konsultazzjoni fis-settur tal-grafika u l-midja). Partijiet interessati rilevanti oħra huma l-Istitut għall-Industrija Kreattiva (GOC); l-organizzazzjoni pubblika li hija responsabbli għall-benefiċċji (UWV werkbedrijf); iċ-ċentru għall-mobbiltà UWV; ROC Midden Nederland, ROC Mondriaan (ċentri għat-taħriġ vokazzjonali tal-gvern f'livell reġjonali) u l-Grafisch Lyceum Boxtel; l-organizzazzjoni għall-SMEs (MKB-ondernemingen); l-organizzazzjonijiet ta’ sħubija soċjali: FNV Kiem (trejdjunjin), CNV Media (trejdjunjin), Koninklijk Verbond van Grafische Ondernemingen-KVGO (organizzazzjoni ta' min iħaddem) għad-distretti Gelderland/Utrecht, Den Haag u Rotterdam; u NUV (organizzazzjoni ta' min iħaddem). L-impatt mistenni tas-sensji fir-rigward tal-impjiegi lokali, reġjonali jew nazzjonali 20. Matul l-2008 u l-2009 l-impjiegi fl-intrapriżi tal-midja grafika li jinsabu f'Noord-Brabant naqsu bi 18 %. L-awtoritajiet Olandiżi jargumentaw li s-sensji fis-settur tal-grafika se jaggravaw is-sitwazzjoni tal-qgħad, li diġà ddeterjorat bħala riżultat tal-kriżi ekonomika u finanzjarja. Fil-provinċja ta' Noord-Brabant, ir-rata tal-qgħad żdiedet minn 3,1 % f'Ottubru 2008 għal 5 % f'Ottubru 2010. Matul l-istess perjodu l-għadd ta' persuni qiegħda li kienu qed ifittxu xogħol żdied bi 30 % fis-sottoreġjun ta' Noordoost-Brabant. F'dan is-sottoreġjun, il-previżjonijiet li jikkonċernaw l-industrija tal-bini u l-industrija teknika (żewġ setturi li tradizzjonalment jitqiesu bħala setturi ta' salvagwardja) jindikaw li dawn se jkomplu jiċkienu fis-snin li ġejjin (pereżempju huwa previst li s-settur tal-bini li naqas b'7,8 % fl-2010 meta mqabbel mal-2008 se jerġa' jitlef 3,4 % oħra tal-impjiegi tiegħu sal-2014) u b'hekk se jonqsu b'mod sostanzjali l-possibbiltajiet li wieħed isib xogħol f'din il-provinċja. Pakkett ikkoordinat ta' servizzi personalizzati li jridu jiġu ffinanzjati u analiżi tal-ispejjeż stmati, inkluża l-komplimentarjetà tiegħu mal-azzjonijiet iffinanzjati mill-Fondi Strutturali 21. Qegħdin jiġu proposti t-tipi ta’ miżuri li ġejjin, li kollha jingħaqdu biex jiffurmaw pakkett ikkoordinat ta’ servizzi personalizzati mmirati lejn l-integrazzjoni mill-ġdid tal-ħaddiema fis-suq tax-xogħol. Dawn se jiġu offruti lill-ħaddiema li ngħataw is-sensja permezz ta' ċentru ta' mobbiltà, imsejjaħ iċ-Ċentru Kreattiv tal-Karrieri (Creative Career Centre - C3). Attivitajiet ta' tħejjija – Dħul u reġistrazzjoni: Din tkopri intervista inizjali sabiex il-ħaddiem li ngħata s-sensja jiġi rreġistrat u jiġu identifikati l-aktar tipi ta' miżuri xierqa. – Informazzjoni u helpdesk: Dan għandu x'jaqsam ma' laqgħat kollettivi u funzjoni ta' helpdesk biex tiġi pprovduta informazzjoni rigward il-miżuri disponibbli lill-ħaddiema li ngħataw is-sensja. Konsulenza – Konsulenza minn xogħol għal xogħol: Dan l-akkumpanjament minn impjieg għal impjieg ieħor ikopri programm individwalizzat li jinkludi l-monitoraġġ, it-twaqqif ta' pjan ta' azzjoni ta' karriera u vokazzjonali, l-orjentazzjoni fis-suq tax-xogħol u konsulenza inizjali fuq il-post tax-xogħol il-ġdid. – Rikollokament: Dan jipprova jagħti sostenn attiv lill-ħaddiema li ngħataw is-sensja fl-eżaminazzjoni tagħhom ta' opportunitajiet ġodda ta' xogħol. – Taħriġ għall-intervisti tax-xogħol: Dan ikopri l-analiżi ta' postijiet battala disponibbli, l-għajnuna fit-tfassil ta' CV u ittra ta' applikazzjoni u t-tħejjija għall-intervisti tax-xogħol. – Gwida biex wieħed jiftaħ kumpanija għal rasu: L-akkumpanjament lejn il-ħolqien ta' negozju jipprova jassisti lill-ħaddiema li ngħataw is-sensja li jkunu qegħdin jippjanaw li joħolqu n-negozju tagħhom stess. Dan ikopri l-għoti ta' parir legali, l-għajnuna għat-tfassil ta' pjan ta' negozju, is-sostenn fir-rigward ta' rekwiżiti amministrattivi. Taħriġ – "Edukazzjoni": Din tkopri t-taħriġ vokazzjonali u t-taħriġ mill-ġdid, it-taħriġ fil-maniġment u fil-ħiliet soċjali u t-taħriġ speċifiku tekniku mill-ġdid għall-ħaddiema li t-taħriġ tekniku li jkunu ħadu qabel ma jkunx għadu utli. – Rikonoxximent tal-esperjenza preċedenti (APL): Dan ikopri l-evalwazzjoni tal-għarfien u l-esperjenza preċedenti ta' kull ħaddiem individwali kif ukoll l-identifikazzjoni ta' oqsma fejn ikun meħtieġ taħriġ ulterjuri. 22. In-nefqa għall-implimentazzjoni tal-FEG, li hija inkluża fl-applikazzjoni, skont l-Artikolu 3 tar-Regolament (KE) Nru 1927/2006, tkopri l-attivitajiet ta’ ġestjoni u kontroll, kif ukoll l-informazzjoni u r-reklamar. 23. Is-servizzi personalizzati ppreżentati mill-awtoritajiet Olandiżi huma miżuri attivi tas-suq tax-xogħol fi ħdan l-azzjonijiet eliġibbli stabbiliti fl-Artikolu 3 tar-Regolament (KE) Nru 1927/2006. L-awtoritajiet Olandiżi jistmaw li l-kosti totali ta' dawn is-servizzi huwa ta' EUR 986 323 u li n-nefqa għall-implimentazzjoni tal-FEG tkun ta' EUR 41 097 (4 % tal-ammont totali). Il-kontribuzzjoni totali mitluba mill-FEG hija ta’ EUR 667 823 (65 % tal-kosti totali). Azzjonijiet || Għadd stmat ta’ ħaddiema identifikati || Kost stmat għal kull ħaddiem identifikat (EUR) || Kosti totali (l-FEG u l-kofinanzjament nazzjonali) (EUR) Servizzi personalizzati (l-ewwel paragrafu tal-Artikolu 3 tar-Regolament (KE) Nru 1927/2006) Dħul u reġistrazzjoni || 199 || 193 || 38 407 Informazzjoni u helpdesk || 199 || 86 || 17 114 Konsulenza minn xogħol għal xogħol || 75 || 3 594 || 269 550 Rikollokament || 60 || 4 448 || 266 880 Taħriġ għall-intervisti tax-xogħol || 60 || 1 410 || 84 600 Gwida biex wieħed jiftaħ kumpanija għal rasu || 10 || 4 630 || 46 300 Edukazzjoni || 84 || 2 478 || 208 152 Rikonoxximent tal-esperjenza preċedenti (APL) || 20 || 2 766 || 55 320 Subtotal tas-servizzi personalizzati || || 986 323 Nefqa għall-implimentazzjoni tal-FEG (it-tielet paragrafu tal-Artikolu 3 tar-Regolament (KE) Nru 1927/2006) Maniġment || || 10 274 Informazzjoni u reklamar || || 10 274 Attivitajiet ta’ kontroll || || 20 549 Subtotal tan-nefqa għall-implimentazzjoni tal-FEG || || 41 097 Total tal-kosti stmati || || 1 027 420 Kontribuzzjoni tal-FEG (65 % tal-kosti totali) || || 667 823 24. Il-Pajjiżi l-Baxxi jikkonfermaw li l-miżuri deskritti hawn fuq huma komplementarji mal-azzjonijiet iffinanzjati mill-Fondi Strutturali. Il-miżuri tal-FSE huma disponibbli biss għall-ħaddiema li jkollhom xogħol filwaqt li l-azzjonijiet tal-FEG għandhom l-għan li dawk il-ħaddiema li ngħataw is-sensja jerġgħu jsibu impjieg. L-awtorità ta' ġestjoni għall-FEG, li hija wkoll l-awtorità ta' ġestjoni għall-FSE stabbilixxiet il-proċeduri ta' kontroll meħtieġa biex telimina kwalunkwe riskju ta' finanzjament doppju. Data(i) li fiha/fihom bdew jew kienu ppjanati li jibdew is-servizzi personalizzati għall-ħaddiema affettwati 25. Il-Pajjiżi l-Baxxi bdew is-servizzi personalizzati lill-ħaddiema affettwati inklużi fil-pakkett ikkoordinat propost lill-FEG għall-kofinanzjament fis-16 ta’ Jannar 2010. Din id-data, għalhekk, tirrappreżenta l-bidu tal-perjodu ta' eliġibbiltà għal kwalunkwe għajnuna li tista' tingħata mill-FEG. Proċeduri għall-konsultazzjoni mal-imsieħba soċjali 26. L-imsieħba soċjali ġew ikkonsultati permezz tal-Fond tas-Suq tax-Xogħol u tat-Taħriġ ta' Fondazzjoni għas-settur tal-grafika u l-midja (Arbeids & Opleidingsfonds Grafimedia branche), li fid-dawl tal-kriżi qablu dwar il-ħolqien ta' ċentru għall-mobbiltà għas-settur li jismu C3 (Creative Career Centre). L-għan ta' dan iċ-ċentru ta' mobbiltà huwa li jikkoordina l-miżuri attivi varji tas-suq tax-xogħol b'konsultazzjoni mal-imsieħba soċjali. 27. L-awtoritajiet Olandiżi kkonfermaw li r-rekwiżiti stipulati fil-leġiżlazzjoni nazzjonali u tal-UE dwar sensji kollettivi ġew issodisfati. Informazzjoni dwar azzjonijiet li huma obbligatorji skont il-liġi nazzjonali jew il-ftehimiet kollettivi 28. Fir-rigward tat-twettiq tal-kriterji stabbiliti fl-Artikolu 6 tar-Regolament (KE) Nru 1927/2006, l-awtoritajiet Olandiżi fl-applikazzjoni tagħhom: · ikkonfermaw li l-kontribuzzjoni finanzjarja mill-FEG ma tissostitwixxix miżuri li huma r-responsabbiltà tal-kumpaniji skont il-liġi nazzjonali jew il-ftehimiet kollettivi; · taw prova li l-azzjonijiet jipprovdu sostenn lill-ħaddiema individwali u ma għandhomx jintużaw għar-ristrutturar ta' kumpaniji jew setturi; · ikkonfermaw li l-azzjonijiet eliġibbli msemmija hawn fuq ma jirċevux għajnuna minn strumenti finanzjarji oħra tal-UE. Sistemi ta’ ġestjoni u ta’ kontroll 29. Il-Pajjiżi l-Baxxi nnotifikaw lill-Kummissjoni li l-kontribuzzjoni finanzjarja se tkun ġestita u kkontrollata mill-istess korpi li jiġġestixxu u jikkontrollaw l-Fond Soċjali Ewropew (FSE) li jiffinanzja lill-Pajjiżi l-Baxxi. L-Aġenzija għall-Affarijiet Soċjali u l-Impjiegi (Agentschap SZW) se tkun il-korp intermedjarju għall-awtorità ta' ġestjoni. Finanzjament 30. Abbażi tal-applikazzjoni mill-Pajjiżi l-Baxxi, il-kontribuzzjoni proposta mill-FEG għall-pakkett ikkoordinat ta' servizzi personalizzati huwa ta' EUR 667 823, li jirrappreżenta 65 % tal-kost totali. L-allokazzjoni proposta tal-Kummissjoni minn dan il-Fond hija bbażata fuq l-informazzjoni li ngħatat mill-Pajjiżi l-Baxxi. 31. B'kunsiderazzjoni tal-ammont massimu possibbli ta' kontribuzzjoni finanzjarja mill-FEG skont l-Artikolu 10(1) tar-Regolament (KE) Nru 1927/2006, kif ukoll tal-ambitu tal-allokazzjoni mill-ġdid ta' approprjazzjonijiet, il-Kummissjoni tipproponi li timmobilizza l-FEG għall-ammont totali msemmi hawn fuq, li għandu jiġi allokat skont l-intestatura 1a tal-qafas finanzjarju. 32. L-ammont propost ta' kontribuzzjoni finanzjarja jippermetti li aktar minn 25 % tal-ammont annwali massimu allokat għall-FEG jibqa' disponibbli biex ikun allokat matul l-aħħar erba' xhur tas-sena, kif stipulat fl-Artikolu 12(6) tar-Regolament (KE) Nru 1927/2006. 33. L-ammont aggregat ta' kontribuzzjonijiet tal-FEG għal applikazzjonijiet tal-FEG li jirreferu għal ċirkostanzi eċċezzjonali għall-2011, inkluż l-ammont propost f'din il-Proposta, mhux se jaqbeż il-15 % tal-ammont massimu annwali tal-FEG, kif stipulat fl-Artikolu 2(c) tar-Regolament (KE) Nru 1927/2006. 34. Bil-preżentazzjoni ta' din il-proposta sabiex timmobilizza l-FEG, il-Kummissjoni qiegħda tniedi l-proċedura ssimplifikata ta' trijalogu, kif stipulat fil-Punt 28 tal-Ftehim Interistituzzjonali tas-17 ta' Mejju 2006, sabiex jiġi żgurat il-qbil taż-żewġ fergħat tal-awtorità baġitarja dwar il-ħtieġa li jintuża l-FEG u l-ammont meħtieġ. Il-Kummissjoni tistieden lill-ewwel waħda miż-żewġ fergħat tal-awtorità baġitarja li tilħaq ftehim dwar l-abbozz tal-proposta għall-mobilizzazzjoni biex, f'livell politiku xieraq, tgħarraf lill-fergħa l-oħra u lill-Kummissjoni bl-intenzjonijiet tagħha. F'każ ta' nuqqas ta' qbil minn xi waħda miż-żewġ fergħat tal-awtorità baġitarja, għandha tissejjaħ laqgħa formali tat-trijalogu. 35. B’mod separat, il-Kummissjoni tippreżenta talba ta' trasferiment sabiex fil-baġit għall-2011 iddaħħal approprjazzjonijiet għall-impenji speċifiċi, kif stipulat fil-Punt 28 tal-Ftehim Interistituzzjonali tas-17 ta' Mejju 2006. Sors tal-approprjazzjonijiet għall-ħlasijiet 36. Ammont ta' EUR 6 692 277 għadu disponibbli fil-Linja Baġitarja tal-FEG 04.0501 wara l-adozzjoni miż-żewġ fergħat tal-Awtorità Baġitarja ta' tliet Deċiżjonijiet li flimkien jilħqu total ta' EUR 10 371 321, u meta jitqiesu il-ħames każijiet li bħalissa qegħdin jiġu diskussi mill-Awtorità Baġitarja għal ammont totali ta' EUR 30 545 352. Dan l-ammont disponibbli se jintuża biex ikopri l-ammont ta' EUR 667 823 li huwa meħtieġ għal din l-applikazzjoni. Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni, b'mod konformi mal-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni EGF/2010/027 NL/Noord-Brabant Diviżjoni 18 mill-Pajjiżi l-Baxxi) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, Wara li kkunsidraw il-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda[10], u b'mod partikolari l-punt 28 tiegħu, Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni[11], u b'mod partikolari l-Artikolu 12(3) tiegħu, Wara li kkunsidraw il-Proposta mill-Kummissjoni Ewropea[12], Billi: (1) Il-Fond Ewropew ta’ Aġġustament għall-Globalizzazzjoni (FEG) twaqqaf biex jipprovdi sostenn addizzjonali għall-ħaddiema li ngħataw is-sensja b’riżultat ta’ bidliet strutturali maġġuri fix-xejriet kummerċjali dinjija minħabba l-globalizzazzjoni u biex jgħinhom fl-integrazzjoni mill-ġdid tagħhom fis-suq tax-xogħol. (2) L-ambitu tal-FEG twessa’ għall-applikazzjonijiet imressqa mill-1 ta’ Mejju 2009 biex jinkludi is-sostenn lill-ħaddiema li ngħataw is-sensja b’riżultat dirett tal-kriżi finanzjarja u ekonomika globali. (3) Il-Ftehim Interistituzzjonali tas-17 ta’ Mejju 2006 jippermetti l-mobilizzazzjoni tal-FEG fil-limitu massimu annwali ta’ EUR 500 miljun. (4) Il-Pajjiżi l-Baxxi ressqu applikazzjoni biex jimmobilizzaw l-FEG, fir-rigward tas-sensji f'14-il intrapriża li joperaw fid-Diviżjoni 18 tan-NACE Reviżjoni 2 ("l-Istampar u r-Riproduzzjoni ta' Midja Rrekordjata") fir-reġjun NUTS II Noord-Brabant (NL41), fl-20 ta' Diċembru 2010 u ssupplimentawha b'informazzjoni addizzjonali sas-7 ta' Marzu 2011. Din l-applikazzjoni tikkonforma mar-rekwiżiti sabiex jiġu ddeterminati l-kontribuzzjonijiet finanzjarji kif stabbilit fl-Artikolu 10 tar-Regolament (KE) Nru 1927/2006. Il-Kummissjoni għalhekk ressqet proposta biex timmobilizza ammont ta' EUR 667 823. (5) L-FEG għalhekk għandu jiġi mmobilizzat sabiex jipprovdi kontribuzzjoni finanzjarja għall-applikazzjoni mressqa mill-Pajjiżi l-Baxxi. ADOTTAW DIN ID-DEĊIŻJONI: Artikolu 1 Għall-baġit ġenerali tal-Unjoni Ewropea għas-sena finanzjarja 2011, il-Fond Ewropew ta' Aġġustament għall-Globalizzazzjoni (FEG) għandu jiġi mmobilizzat biex jipprovdi s-somma ta' EUR 667 823 f'approprjazzjonijiet għall-impenji u għall-ħlasijiet. Artikolu 2 Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea. Magħmul fi [Brussell/Strasburgu], Għall-Parlament Ewropew Għall-Kunsill Il-President Il-President [1] ĠU C 139, 14.6.2006, p. 1. [2] ĠU L 406, 30.12.2006, p. 1. [3] Ir-Regolament (KE) Nru 1893/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-klassifikazzjoni tal-istatistika ta’ attivitajiet ekonomiċi tan-NACE Reviżjoni 2 u li jemenda r-Regolament tal-Kunsill (KEE) Nru 3037/90 kif ukoll ċerti regolamenti tal-KE dwar setturi speċifiċi tal-istatistika (ĠU L 393, 30.12.2006, p. 1). [4] Skont it-tielet paragrafu tal-Artikolu 3 tar-Regolament (KE) Nru 1927/2006. [5] Ir-Regolament (KE) Nru 1893/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-klassifikazzjoni tal-istatistika ta’ attivitajiet ekonomiċi tan-NACE Reviżjoni 2 u li jemenda r-Regolament tal-Kunsill (KEE) Nru 3037/90 kif ukoll ċerti regolamenti tal-KE dwar setturi speċifiċi tal-istatistika (ĠU L 393, 30.12.2006, p. 1). [6] LISA/Vestigingenregister Noord-Brabant 2008. Bureau Louter. UWV Werkbedrijf Arbeidsmarktprognose 2009-2010 en 2011-2014. [7] EGF/2009/027 Noord-Brabant u Zuid Holland Diviżjoni 18. L-applikazzjoni ġiet approvata mill-Awtorità Baġitarja fl-24 ta' Novembru 2010 (2010/741/UE) (ĠU L 318, 4.12.2010, p. 38). [8] Ir-Regolament (KE) Nru 546/2009 tal-Parlament Ewropew u tal-Kunsill tat-18 ta’ Ġunju 2009 li jemenda r-Regolament (KE) Nru 1927/2006 dwar l-istabbiliment tal-Fond Ewropew ta’ Aġġustament għall-Globalizzazzjoni (ĠU L 167, 29.6.2009, p. 26). [9] Il-Kunsill tal-Unjoni Ewropea, 10304/09 ADD1, 8.6.2009. [10] ĠU C 139, 14.6.2006, p. 1. [11] ĠU L 406, 30.12.2006, p. 1. [12] ĠU C […], […], p. […].